Nigerië skort Twitter ‘onbepaald’ op(Foto: pixabay) Nigerië het Vrydag aangekondig dat hy die dienste van die sosialemedianetwerk Twitter in die land opskort omdat dit volgens die regering gebruik word vir bedrywighede wat “in staat is om Nigerië se korporatiewe voortbestaan te ondermyn”. Die departement van inligting het in ŉ verklaring gesê die federale regering het besluit om Twitter “onbepaald op te skort”. Die besluit kom twee dae nadat Twitter ŉ opmerking deur Nigerië se pres. Muhammadu Buhari uitgevee het omdat dit die sosialemediareus se gebruiksbepalings oortree het. In die twiet het Buhari gedreig om pro-Biafra-groepe te straf vir toenemende aanvalle op die regering en veiligheidsmagte. Twitter het daarna aangekondig Buhari se rekening word 12 uur lank ingeperk omdat dit sy beleid oor beledigende gedrag oortree het. Twitter kon Vrydag, kort nadat die verklaring uitgereik is, nog in Nigerië gebruik word. Segun Adeyemi, ŉ spesiale assistent in die departement, kon nie veel besonderhede verskaf nie. “Ek kan nie antwoorde verskaf oor tegniese aspekte nie … bedrywighede gaan onbepaald gestaak word.”